Opetus- ja kulttuuriministeriö

kirjaamo@minedu.fi

Viite: OKM/63/010/2014

**Valtioneuvoston esitys asetukseksi liikunnan edistämisestä**

 Opetus- ja kulttuuriministeriö pyytää 13.3.2015 päivätyllä kirjeellään lausuntoa valtioneuvoston esityksestä asetukseksi liikunnan edistämisestä. Esitys perustuu eduskunnan 9.2.2015 liikuntalaista antamaan vastaukseen hallitukselle. Eduskunnan antama liikuntalaki on tarkoitus vahvistaa tasavallan presidentin esittelyssä 10.4.2015 siten, että se tulee voimaan 1.5.2015. Asetus liikunnan edistämisestä on tarkoitus tulla voimaan samanaikaisesti.

 Asetuksen sisältö vastaa pääsääntöisesti voimassa olevaa liikunta-asetusta (18.12.1998/1055). Esitetyt muutokset johtuvat pääosin uudesta liikuntalaista, jonka mukaisesti asetuksessa määrätään valtion liikuntaneuvoston jaostojen asettaminen opetus- ja kulttuuriministeriön tehtäväksi sekä liikunnan aluehallinnon tehtävät aluehallintovirastolle.

 Maakunnan liitto asettaa aluehallintoviraston yhteydessä toimivan liikuntaneuvoston. Liikuntaneuvoston jäsenten lukumäärää esitetään vähennettäväksi puheenjohtajan lisäksi vähintään kuuteen ja enintään 12 jäseneen (nykyään vähintään seitsemän ja enintään 16). Muutoksella on haluttu varmistaa tehokas päätöksenteko ja päätösvaltaisuus. Pohjanmaan liitto katsoo kuitenkin, että jäsenmäärän vähentäminen kaksikielisellä alueella heikentää mahdollisuuksia ottaa huomioon alueen kielelliset näkökohdat.

 Muilta osin esitys asetukseksi liikunnan edistämisestä vastaa erinomaisesti uuden liikuntalain tavoitteita ja täsmentää lain säännöksiä oleellisin osin.

 Österbottens förbund – Pohjanmaan liitto

 Olav Jern Tarja Hautamäki

 maakuntajohtaja kulttuuripäällikkö